मुंबई हमला का मुकदमा खारिज करे अमेरिका : पाक  
पाकिस्तान ने अमरीकी न्यायालय से 26 नवम्बर के मुंबई हमले से संबंधित मुकदमे को खारिज करने के लिए कहा है।
पाकिस्तान ने अमरीकी न्यायालय से 26 नवम्बर के मुंबई हमले से संबंधित मुकदमे को खारिज करने के लिए कहा है।  विदेश राज्यमंत्री ई अहमद ने बुधवार को राज्यसभा को बताया कि 2008 के मुंबई हमले में मारे गए अमरीकी नागरिकों के प्रतिनिधियों ने इंटर सर्विसेज इंटेलिजेंस (आईएसआई) लेफ्टिनेंट जनरल शुजा पाशा, ईएसआई महानिदेशक एवं अन्य आईएसआई कर्मचारियों लश्कर-ए-तयबा (एलईटी) और हाफिज मोहम्मद सईद समेत एलईटी के अनय नेताओं के विरुद्ध न्यूयार्क के डिस्ट्रिक्ट कोर्ट में सिविल ला मुकदमा दायर किया है।  उन्होंने बताया कि पाकिस्तान सरकार ने विदेशी प्रभुसत्ता प्रतिरक्षा के सिद्धांतों के तहत अपने कर्मचारियों और एजेंसियों के लिए अधिकार क्षेत्र एवं प्रतिरक्षा के आधार पर इस मुकदमें को खारिज करने की मांग की है।  अहमद ने सुशीला तिरिया के प्रश्न के लिखित उत्तर में बताया कि यह मुकदमा अभी भी न्यूयार्क के डिस्ट्रिक्ट कोर्ट में लंबित पड़ा है। सरकार का मानना है कि 2008 के मुंबई आतंकवादी हमले के लिए जिम्मेदार सभी व्यक्तियों को शीघ्र सजा दिलाई जानी चाहिए।  अहमद ने पुरूषोत्तम खोडाभाई रूपाला के प्रश्न के लिखित उत्तर में बताया कि अमरीका ने मुंबई में 2008 के आतंकवादी हमले के अपराधियों को शीघ्र सजा दिलाने के लिए लगातार आहवान किया है।  उन्होने बताया कि अमरीका ने शिकागो अदालत में पाकिस्तान मूल के छह व्यक्तियों पर मुंबई आतंकवादी हमले में भूमिका के लिए दोषी ठहराया है। सातवें व्यक्ति अमरीकी मूल के तहव्वुर राणा को लश्कर-ए-तैयबा को समर्थन देने के लिए जून 2009 में शिकागो अदालत में दोषी ठहराया गया है।  उन्होंने श्री गोपाल व्यास के प्रश्न के लिखित उत्तर में बताया कि अमरीकी विदेश मंत्री हिलेरी क्लिंटन ने 18 से 21 जुलाई 2011 तक भारत की अपनी यात्रा के दौरान पाकिस्तान का उल्लेख अल कायदा और उसके सहयोगी संगठनों के विरूद्ध अमरीकी अभियानों के संदर्भ में महत्वपूर्ण मित्र देश के रूप में किया। विदेश मंत्री ने सभी प्रकार के हिंसक उग्रवाद का सामना करने की भी पाकिस्तान से मांग की।